ભાજપના દેશભરના પ્રદેશપ્રમુખોની રાષ્ટ્રીય અધ્યક્ષ અમિત શાહે દિલ્હીમાં બેઠક આમ તો ૨૦૧૯ની ચૂંટણીની તૈયારી માટે બોલાવી હતી. પરંતુ ગુજરાતમાં આ બેઠક પછી મંત્રી મંડળમાં ફેરફાર, સિનિયર મંત્રી અને સંગઠનમાં હેરફેર તેમજ નબળા મંત્રીઓને હાંકી કાઢવાની અટકળો રાજકીય વર્તુળોમાં શરૂ થઇ જવા પામી છે. બીજી તરફ મુખ્યમંત્રી વિજય રૂપાણી પોતાની સીએમ તરીકે છબી ઉપસાવવા મજબૂત કવાયત કરી રહ્યા છે તે અલગ વાત છે. જો કે ગુજરાત ભાજપની વિધાનસભામાં ૯૯ બેઠક છે તે જોતા નવા મંત્રી બનાવી શકાય છે પરંતુ હાલ મંત્રી મંડળમાંથી કોઇને પડતા મૂકવાનું જોખમ લઇ શકાય તેમ નથી. તેમ છતાં ૨૦૧૯ની લોકસભાની ચૂંટણીના બહાને કોઇ મંત્રીને ટિકિટ આપીને મંત્રી મંડળમાંથી ખસેડાય તે દૂરની વાત છે.